Zelenski vra opnuut vir gesprek met PoetinDie Oekraïense president, Wolodimir Zelenski. (Foto: AFP via Oekraïense presidensie) Die Oekraïense president, Wolodimir Zelenski, sê sy land sal nie oorgee nie, maar hy is gereed om sy Russiese eweknie Wladimir Poetin “in enige formaat” te ontmoet om die beëindiging van die oorlog te bespreek. Selfs die status van die Russies-besette Krimskiereiland en die Russies-gesteunde state in Donbas is volgens Zelenski nou ter sprake. “Ek is gereed om hierdie kwessies tydens die eerste vergadering met die president van Rusland te opper,” het Zelenski Maandag aan verslaggewers gesê. “Daar sal geen pleidooie of geskiedkundige toesprake wees nie. Ek sal alle kwessies in groot detail met hom bespreek.” Rusland het in 2014 die Krimskiereiland geannekseer en die onafhanklikheid van die selfverklaarde Volksrepubliek Donetsk en Volksrepubliek Loehansk in Oos-Oekraïne erken. Dít nadat al drie gebiede aanvanklik deel van Oekraïne was ná die ineenstorting van die Sowjetunie. Die gebiede staan sentraal tot ’n dekade-oue krisis wat op 24 Februarie uitgeloop het in Rusland se inval van Oekraïne en ŉ volskaalse oorlog. “As ek die geleentheid het en Rusland geneë is, sal ons al die vrae bespreek. Sal ons hulle almal oplos? Nee. Maar daar is ’n kans dat ons dit gedeeltelik kan doen – minstens om die oorlog te stop,” meen Zelenski. Hoewel die Oekraïense president bereid is om oor die status van die drie gebiede te praat, het hy herhaaldelik daarop aangedring dat al drie deel van Oekraïne is. Hy het ook gewaarsku dat enige vredesooreenkoms wat “historiese” veranderinge behels, aan ’n nasionale referendum onderwerp sal word. Oekraïners sal nie bes gee Sonia Mycak, ’n kenner van Oekraïne verbonde aan die Australiese Nasionale Universiteit, sê die belofte van ’n referendum maak die kanse op enige voorstel dat Kiëf grond aan Rusland sal afstaan, uiters onwaarskynlik. “Die oorgrote meerderheid, ongeveer 80% van Oekraïners, sê dat hulle nie daardie gebiede wil prysgee nie,” sê Mycak met verwysing na twee onlangse openbare meningspeilings. “Ek dink dit sal deur die bevolking verwerp word. Baie Oekraïners sê ‘ons moet nie ophou veg nie’. “Oekraïners sien hulself as onder eksistensiële bedreiging. Dit is nie net die verlies van grondgebied nie; dit is die feit dat hulle as Russe sal moet lewe, daar sal streng Russifikasie wees, daar sal outokratiese beheer wees.” Oekraïne en Rusland onderhandel al geruime tyd met mekaar, maar dié gesprekke het nog min opgelewer. “Dit is tyd om byeen te kom, te praat en die konsep van territoriale integriteit te hernu sodat regverdigheid vir Oekraïne geskied,” het Zelenski oor die naweek in ŉ video gesê. Die Oekraïense leier glo dit is onvermydelik dat die oorlog by die onderhandelingstafel gaan eindig. “Daar moet ŉ oplossing wees. Deur ons te vernietig, is hy beslis besig om homself te vernietig,” het Zelenski oor Poetin gesê. “Ek wil nie hê ons moet in die geskiedenis bekend staan as helde en as ’n nasie wat nie bestaan ​​nie… En as hulle hulself vernietig, sal hulle nie eers enige heldhaftigheid oor hê nie.”